EKF / Emberi erőforrások - Szakválasztó
Manapság nagyon keresett az olyan szakember, aki humán erőforrás gazdálkodással foglalkozik. Az emberi erőforrások képzés az Eszterházy Károly Főiskola Gazdaságtudományi Intézetében is hallgatható, fedezd fel a képzés előnyeit!
A képzés hat féléves, amely idő alatt tanulhatsz gazdaságmatematikát, pénzügytant, gazdaságpszichológiát, vállalati gazdaságtant, üzleti kommunikációt, üzleti etikát, döntéselméletet, munkajogot, szervezetfejlesztést, európai uniós ismereteket, tanulás- és kutatásmódszertant, valamint üzleti idegen nyelvet is. Egy középfokú, szakmai nyelvvel bővített C típusú vagy egy felsőfokú C típusú általános nyelvvizsga szükséges a diplomához. A szakképzettség megnevezése: közgazdász emberi erőforrások alapképzési szakon.
A megszerzett diplomával gazdasági társaságoknál, önkormányzatoknál, nonprofit szervezeteknél, költségvetési szerveknél, munkaügyi központoknál és vállalkozásokat támogató szervezeteknél lehet elhelyezkedni.
Persze a munkába állás mellett van egy másik opció is, ami a továbbtanulás. A főiskolán mesterképzésre lehet jelentkezni, a közgazdász tanár mesterszakra. Ezen kívül vannak tervezett mesterképzések is, mint például vezetés és szervezés, innovációs menedzsment, emberi erőforrás-gazdálkodás, nemzetközi emberi erőforrás menedzsment és az emberi erőforrás gazdaságtan és politikák.
Ha úgy érzed, hogy kreatív vagy, taplraesett, jó szervező- és problémamegoldó készséggel rendelkezel, képes vagy a konfliktusokat kezelni, s érdekel a kapcsolatteremtés, akkor vár az emberi erőforrások alapszak itt, az Eszterházy Károly Főiskolán.